Luister: Hans du Plessis oor sy nuwe boek, ‘Tussen die klippe’https://rak2.spens.co.za/radio/2016/prof-hans-du-plessis-2016-05-12.mp3 Prof. Hans du Plessis en die skrywer Ilse Salzwedel by die bekendstelling van ‘Tussen die klippe’ op 12 Mei 2016 in Pretoria Foto: Maroela Media Skryf is vir hom ŉ geloofsdaad, sê prof. Hans du Plessis oor sy jongste boek, Tussen die klippe. Daarom word die temas van liefde en sy geloof in God, nes in sy vorige boeke, ook duidelik. “Wanneer ek skryf, is ek baie bedag daarop dat ek besig is om te doen waarvoor ek op aarde is,” verduidelik hy. “Daarom is die liefde en my geloof in God belangrik.” Volgens Du Plessis is die boek is só geskryf dat almal lekker daaraan kan lees. “Soms skryf mense so ingewikkeld dat lesers nie die storielyn verstaan nie. Dit was met die skryf van Tussen die klippe vir my baie belangrik dat mense die storie wil lees en verstaan.” Hy vertel die storielyn kom uit die geskiedenis. “Ek het geweet ek wil ŉ roman skryf oor die 1800’s. Ek wou egter met dié roman bietjie verder gaan as die sogenaamde onseker tye in 1850. Ek wou ook nog altyd ŉ vrou as hoofkarakter hê. Ek het toe pertinent ŉ saak raakgelees in die volksraadnotules, waar die man aangekla is van veelwywery en ek het dit toe omgeswaai sodat dit veelmannery is.” Tussen die klippe is ook simbolies. “Die howe het destyds tussen die klippe gesit toe dorpe soos Silverton nog nie ontwikkel is nie. Die verteller in die verhaal is Johannes, wat gegrond is op die apostel Johannes in die Bybel. Hy dink aanvanklik die liefde is net tussen mens en God, maar hy kom later ook agter daar is liefde tussen mens en mens, met ander woorde tussen die klippe ook.” Du Plessis sê dié simboliek kan ook in die Nuwe Testament opgelees word. “Wanneer Moses van die berge afkom met die kliptafels, loop hy tussen die klippe. As jy mooi kyk na die betekenis van die Bybel, is die een klip die liefde van die Here en die ander die liefde vir jou naaste. Die roman probeer sê daar is ŉ sterk verband tussen die Ou en die Nuwe Testament.” Daar is egter geen verband met die vorige twee Groot Trek-romans nie. “Die enigste draad wat deurloop, is die Groot Trek en die sogenaamde mentaliteit en gees van die tyd. Die Groot Trek was ŉ geloofsdaad en hierdie tema van onsekerheid kan raakgelees word in Tussen die klippe.” Hy wil die boek nie in ŉ boksie sit nie, verduidelik hy. “Dit het ŉ baie sterk Christelike karakter, maar dis nie ŉ Christelike roman nie. Daar is liefde in, maar dis ook nie ŉ liefdesroman nie en daar is historiese feite in, maar dis nie ŉ historiese roman as jy dit meet aan die vereistes nie. Dit het ŉ liefdesstrekking, Christelike strekking en historiese strekking, maar dit is eintlik ŉ hofdrama.” Tussen die klippe is beskikbaar by boekwinkels landwyd of op Lapa-uitgewers se webwerf. Maroela-lesers kry ŉ spesiale afslag by Graffiti Boeke.